**Acasă, cu dragoste**

*David Daniel Adam*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te mai iubesc?! Ce intrebare-i asta?

Vezi că se ard cartofii, stai să deschid fereastra

De ce-o deschid, păi, tu nu vezi că-i fum?

Ai pus destulă sare, deci, ce mai e acum?

Da, te iubesc, știi bine, n-am s-o repet și basta,

Vai, m-am lovit - la dracu’- e vraiște casa asta!

Mă doare mult acuma când știu că nu mă crezi,

Sunt rece c-am pus gheață, te văd cum tu mă vezi.

Mi-a mai trecut …durerea, nu iubirea!

Vrei să mă prinzi cu vorba, de ce te pierzi cu firea?

Da, te iubesc și-mi spui că asta-i o minciună,

Că de mai multă vreme nu te consider bună?!

Am spus întotdeauna că tu ești cea mai bună,

Nu știu cum sună asta, hai, spune tu cum sună!

Da, te iubesc, stii bine că nu o fac pe prostul

Mă duc să deschid ușa, sună băiatul nostru!

(din ciclul Amintiri din bucătărie, 23.06.2020)